Stedt døde av et halsgrep under en arrestasjon på Oslo legevakt i 2012. De to polibetjentene og ambulansearbeideren som var involvert i basketaket med Stedt ble frikjent av Riksadvokaten og Spesialenheten for politisaker.

NRK har flere ganger søkt om å få tilgang til overvåkningsvideoen, men har fått avslag fra Riksadvokaten og Spesialenheten for politisaker.

Dette er saken Ekspandér faktaboks Erik Are Stedt, eller Are som familien kalte han, var alvorlig psykisk syk.

Da han var 15 år fikk han diagnosen paranoid schizofreni.

29. november 2012 oppsøkte han politivakten på Sentrum politistasjon for å levere en anmeldelse.

Han forklarte blant annet at han var kidnappet av IRA og at politiet måtte løse saken.

På legevakten fikk politibetjentene beskjed om at Stedt skulle innlegges, og de ble bedt om å vente for å bistå med transport til sykehuset.

Stedt var trolig på vei inn i en psykose, og havnet i basketak med to politibetjenter og en ambulansearbeider.

Ambulansearbeideren grep inn da de to politikvinnene forsøkte å få kontroll på Stedt.

35-åringen mistet livet som følge av et kvelertak som ble holdt i 58 sekunder.

Saken ble først henlagt av Spesialenheten for politisaker.

Foreldrene til Erik Are Stedt klaget så henleggelsen inn for Riksadvokaten gjennom sin bistandsadvokat Morten Engesbak.

Riksadvokaten konkluderte i mai 2014 med at ingen hadde gjort noe straffbart i saken, og henla saken.

I fjor høst bestemte NRK seg derfor for å ta saken til tingretten, men også der ble de nektet innsyn. Dette førte til en anke til lagmannsretten, men fredag forrige uke ble det klart at anken ikke førte frem.

Alexandra Beverfjord, reportasjeredaktør i NRK, sier de nå vil anke saken til

TO TAP: Etter å ha blitt nektet innsyn av Oslo tingrett og Lagmannsretten sier Alexandre beverfjord at NRK vil anke saken til Høyesterett. Foto: Vegard Wivestad Grøtt / NTB Scanpix

Høyesterett for å få frem alle fakta om hendelsesforløpet. Familien til Stedt har tidligere uttalt at de ønsker at media skal få tilgang til opptaket.

– Prinsipielt viktig

– Vi fikk dessverre ikke medhold, men har nå bestemt oss for å anke. Vi er skuffet over resultatet, men håper å vinne frem i Høyesterett. Vi mener denne saken er prinsipielt viktig, sier Beverfjord.

I begjæringen til lagmannsretten henviste NRK til to menneskerettighetskonvensjoner om ytrings- og informasjonsfrihet og sivile og politiske rettigheter.

– Dette er en sak med stor allmenn interesse. Den handler både om samfunnets tillit til offentlige tjenestemenn og medias rett til innsyn. Når media ikke får innsyn i denne type saker påvirker det vår evne til å føre kontroll av maktapparatet, sier hun.

Foreldrene til Stedt har selv fått se opptaket og mener det er viktig at media også får mulighet til å se overvåkningsvideoen som viser sønnens død.

– Vi synes det er enestående at NRK anker saken videre, sier Erik Stedt.

Mener hensynet til de involverte er viktigere

Både Tingretten og lagmannsretten har avvist disse argumentene. I det siste innsynsavslaget før rettssakene begynte skrev Riksadvokaten at hensynet til å verne de involverte må veie tyngre enn offentlighetens mulighet til å kontrollere påtalemyndighetens avgjørelse.

Dette har påtalemyndigheten nå fått medhold i.

Dette er andre gang NRK går rettens vei for å få innsyn i straffesaksdokumenter. I 2006 gikk NRK til sak for å få tilgang til flere lydbånd i forbindelse med Treholt-saken. Det endte med seier i Høyesterett i 2013 og tilgang for alle norske mediehus.